CELEX: 32019D0312(01)
Language: hu
Date: 2019-03-08 00:00:00
Title: A Bizottság végrehajtási határozata (2019. március 8.) egy elnevezés bejegyzése iránti, az 1151/2012/EU európai parlamenti és tanácsi rendelet 49. cikke szerinti kérelemnek az Európai Unió Hivatalos Lapjában történő közzétételéről – „Ayrshire New Potatoes”/„Ayrshire Earlies” (OFJ)

12.3.2019   
               
               
                  HU
               
               
                  Az Európai Unió Hivatalos Lapja
               
               
                  C 94/5
               
            
         A BIZOTTSÁG VÉGREHAJTÁSI HATÁROZATA
         (2019. március 8.)
         egy elnevezés bejegyzése iránti, az 1151/2012/EU európai parlamenti és tanácsi rendelet 49. cikke szerinti kérelemnek az Európai Unió Hivatalos Lapjában történő közzétételéről
         „Ayrshire New Potatoes”/„Ayrshire Earlies” (OFJ)
         (2019/C 94/05)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendeletre (1) és különösen annak 50. cikke (2) bekezdésének a) pontjára,
         mivel:
         
                     (1)
                  
                  
                     Az Egyesült Királyság az 1151/2012/EU rendelet 49. cikkének (4) bekezdése alapján kérelmet nyújtott be a Bizottsághoz az „Ayrshire New Potatoes”/„Ayrshire Earlies” elnevezés oltalom alá helyezése iránt.
                  
               
                     (2)
                  
                  
                     A Bizottság az 1151/2012/EU rendelet 50. cikkével összhangban megvizsgálta a kérelmet, és arra a következtetésre jutott, hogy az megfelel a szóban forgó rendeletben meghatározott feltételeknek.
                  
               
                     (3)
                  
                  
                     Annak érdekében, hogy az 1151/2012/EU rendelet 51. cikke szerint lehetőség legyen felszólalásra, az Európai Unió Hivatalos Lapjában az említett rendelet 50. cikke (2) bekezdése a) pontjának megfelelően közzé kell tenni az „Ayrshire New Potatoes”/„Ayrshire Earlies” elnevezéshez kapcsolódó egységes dokumentumot és a termékleírás közzétételére való hivatkozást,
                  
               A KÖVETKEZŐKÉPPEN HATÁROZOTT:
         
            Egyetlen cikk
            Az „Ayrshire New Potatoes”/„Ayrshire Earlies” (OFJ) elnevezéshez kapcsolódó, az 1151/2012/EU rendelet 50. cikke (2) bekezdésének a) pontjában említett egységes dokumentumot és az ugyanott említett, a termékleírás közzétételére vonatkozó hivatkozást e határozat melléklete tartalmazza.
            Az 1151/2012/EU rendelet 51. cikkével összhangban e határozat közzététele jogot keletkeztet arra, hogy az e cikk első bekezdésében említett elnevezések bejegyzése ellen e határozatnak az Európai Unió Hivatalos Lapjában való közzétételétől számított három hónapon belül kifogást emeljenek.
         
         
            Kelt Brüsszelben, 2019. március 8-án.
            
               
                  a Bizottság részéről
               
               Phil HOGAN
               
                  a Bizottság tagja
               
            
         
         
            (1)  HL L 343., 2012.12.14., 1. o.
         
      
      
         
            MELLÉKLET
            EGYSÉGES DOKUMENTUM
            
               „AYRSHIRE NEW POTATOES”/„AYRSHIRE EARLIES”
            
            
               EU-szám: PGI-GB-02286 – 2017.1.31.
            
            
               OEM ( ) OFJ ( X )
            
            1.   Elnevezés(ek):
            
            „Ayrshire New Potatoes”/„Ayrshire Earlies”
            2.   Tagállam vagy harmadik ország
            
            Egyesült Királyság
            3.   A mezőgazdasági termék vagy élelmiszer leírása
            
            3.1.   A termék típusa
            
            1.6. osztály: Gyümölcs, zöldségfélék és gabonafélék, frissen vagy feldolgozva
            3.2.   Az 1. pontban szereplő elnevezéssel jelölt termék leírása
            
            A délnyugat-skóciai Ayrshire megyében termesztett „Ayrshire New Potatoes”/„Ayrshire Earlies” a burgonyafélék (Solanaceae) családjába tartozó Solanum tuberosum burgonyafaj éretlen állapotú gumója. Ültetését, termesztését és betakarítását a meghatározott földrajzi területen kell végezni.
            Az „Ayrshire New Potatoes”/„Ayrshire Earlies” előállítása az Európai Unió tagállamainak nemzeti fajtajegyzékeibe felvett elit vetőburgonya fajtákból történik. A jelenleg alkalmazott fő fajták és azok becsült piaci részesedése a következő: Epicure (8 %), Casablanca (40 %), Isle of Jura (12 %) és Maris Peer (40 %). A nemesítési jellemzők módosulásával a fajták változhatnak, de az „Ayrshire New Potatoes”/„Ayrshire Earlies” fajtabázisba való felvételük nagyban függ az alábbiakban ismertetett jellemzőiktől, illetve a május és július közötti betakaríthatóságuktól.
            Az „Ayrshire New Potatoes”/„Ayrshire Earlies” viszonylag alacsony, legfeljebb 20 %-os szárazanyag-tartalommal rendelkezik. A szárazanyag-tartalom a fajta, az érés és a tenyészidőszak függvénye.
            Az „Ayrshire New Potatoes”/„Ayrshire Earlies” burgonya kisméretű (15–65 mm átmérőjű), alakja kerek vagy ovális, héja puha. Sajátosan intenzív földes, diószerű íz és aroma jellemzi. Az alacsony, 10–15 %-os keményítőtartalomnak köszönhetően állaga krémszerű és tömör. Az adott keményítőtartalmat a fajta és a tenyészidőszak eltérései határozzák meg. Alacsony keményítőtartalma miatt az „Ayrshire New Potatoes”/„Ayrshire Earlies” ideális főzéshez és olyan alkalmazásokhoz, ahol fontos az alaktartás (salátáknál). Húsának fehér és krémszínű között változó színe a fajta függvénye, és a gumó egészében egységes.
            Az „Ayrshire New Potatoes”/„Ayrshire Earlies” betakarítása május eleje és július vége között, a burgonya főtermés felszedése előtt történik. A májusban betakarított első termést a burgonya puha héjának védelme miatt mosatlanul értékesítik. A gumók tömegének legfeljebb 1 %-át teszi ki a földszennyeződés. A tenyészidőszak előrehaladtával a héj kellően megkeményedik a moshatósághoz.
            Az „Ayrshire New Potatoes”/„Ayrshire Earlies” burgonyát ömlesztve (kimérve) vagy különböző tömegű kiszerelésekbe csomagolva értékesítik; a végső fogyasztók legkésőbb július utolsó napjáig vásárolhatják meg a terméket.
            3.3.   Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)
            
            —
            3.4.   Az előállítás azon műveletei, amelyeket a meghatározott földrajzi területen kell elvégezni
            
            Az „Ayrshire New Potatoes”/„Ayrshire Earlies” ültetését, termesztését és betakarítását a meghatározott területen kell végezni.
            3.5.   A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok
            
            —
            3.6.   A bejegyzett elnevezést viselő termék címkézésére vonatkozó egyedi szabályok
            
            A címke kötelezően tartalmazza az „Ayrshire New Potatoes” vagy az „Ayrshire Earlies” elnevezések egyikét.
            4.   A földrajzi terület tömör meghatározása
            
            Ayrshire térsége Nyugat-Skóciában, az Észak-, Kelet- és Dél-Ayrshire Councilok földrajzi önkormányzati határain belül. A nyugaton a Firth of Clyde által határolt Ayrshire megyét északon Skelmorlie tengerparti területe, délen Ballantrae, keleten pedig Glenbuck határolja. Az Arran-sziget és a Cumbrae-szigetek is a megyéhez tartoznak.
            5.   Kapcsolat a földrajzi területtel
            
            Az „Ayrshire New Potatoes”/„Ayrshire és a földrajzi terület közötti kapcsolat alapjául a termék jó minősége és hírneve szolgál. Az „Ayrshire New Potatoes”/„Ayrshire Earlies” régóta híres arról, hogy vele veszi kezdetét a skót újburgonya-szezon. Állítólag számos olyan tényező befolyásolja az „Ayrshire New Potatoes”/„Ayrshire Earlies” ízét, mint a könnyű talaj, az enyhe éghajlat, a trágyázás, a korai betakarítás és a piacra jutás sebessége.
            Az „Ayrshire New Potatoes”/„Ayrshire Earlies” sajátos ízét a rövid tenyészidőszak befolyásolja. Ayrshire megye enyhe éghajlata és különleges talajai teszik lehetővé az „Ayrshire New Potatoes”/„Ayrshire Earlies” korai – Skócia egyéb részeinél korábbi – ültetését, termesztését és betakarítását.
            Ayrshire már azóta tölt be központi szerepet Skócia (és az Egyesült Királyság) burgonyaágazatában, mióta ezt a növényt a feljegyzések szerint 1793-ban elkezdték üzleti alapon termeszteni Skóciában. Ez a terület adja Skóciában az év első, eladásra termelt burgonyáját, és az „Ayrshire New Potatoes”/„Ayrshire Earlies” az egész országban a minőségéről és ízéről, továbbá az új szezon szimbólumaként ismert. A termékről szóló régebbi és mai újságcikkekben és egyéb kiadványokban e termék „South West Earlies” és „Early Ayrshires” néven is szerepel.
            A könnyű homokos talajnak és a Golf-áramlattal szállított korai melegnek köszönhetően Ayrshire megye gazdaságai, különösen Ayrshire partvidékén, mindig hetekkel megelőzik Skócia más részeit a burgonya elültetésében. A burgonyatermesztési ciklus eredetileg júniusban indult az ültetéssel és ősz közepén ért véget a felszedéssel.
            James A. Guthrie „A Corner of Carrick” című könyvében van egy „The Early Ayrshires” című fejezet. Ez a fejezet számol be a korai burgonya kereskedelméről és arról, ahogy 1857-ben két Ayrshire megyei gazdálkodó (Dunlop és Hannah) felkereste a Csatorna-szigeteket (ahol a gazdálkodók akkor már hosszú évek óta ültettek korai növényeket) annak tanulmányozására, hogy miként tudnak az ottaniak olyan korai burgonyát termeszteni.
            1881-ben jelent meg a korai burgonya termesztését segítő, csíráztatás elnevezésű új módszer, amelyet Ayrshire gazdálkodói közül sokan bevezettek és alkalmaztak a térségben. Ezzel az új növénytermesztési technikával az ültetési ciklus már kora februárban elindul. Ily módon az „Ayrshire New Potatoes”/„Ayrshire Earlies” első felszedése Ayrshire tengerparti térségében május második felében, a szárazföld belseje felé haladva pedig fokozatosan később történik.
            Az Ayrshire megyében termesztett korai burgonyáról már 1857-ben hírt adott a sajtó, amikor a North British Agriculturalist és az Edinburgh Evening News megírta, hogy „a tengerparti területek könnyű talaján kiterjedt mértékű” burgonyatermesztés folyik. Csaknem 100 évvel később a The Glasgow Herald Agriculture Survey (1956. február 1.) „South-West Earlies Win The Race” (A „South-West Earlies” lett a verseny befutója) című cikke szerint „A korai burgonya már csaknem száz éve tölt be fontos szerepet Dél-nyugat Skócia mezőgazdaságában”.
            A John Strawhorn és William Boyd által összeállított The Statistical Account of Scotland (Skócia statisztikai számvetése) szerint 1951-ben az „Ayrshire New Potatoes”/„Ayrshire Earlies” termesztése volt a „fő foglalkozás” Ayrshire megye Maybole egyházközségében. „Tattie howkers” című könyvében (2005) Heather Holmes azt idézi, hogy „a korai burgonyák egyet jelentettek Ayrshire megyével csakúgy, mint az »Ayrshires« és »Ayrshire burgonya« kifejezések” és hogy előállításuk „az Ayrshire megyei gazdálkodás speciális és intenzív ága” volt. 1901-ben a North British Agriculturalist arról számolt be, hogy Girvanban a burgonya „a járás legfontosabb terméke”. Molly Blyth „Old West Kilbride” című könyvének azért „The Tattie Toon” az alcíme, mert Ayrshire e tengerparti városa kapcsolatba hozható a burgonya és különösen az „Ayrshire New Potatoes”/„Ayrshire Earlies” termesztésével.
            A Farming UK internetes oldala is közölt egy cikket, amelyben ez áll: „A nyár szinonimájaként ismert Ayrshire újburgonyát széles körben tartják az egyik legízletesebb burgonyának, és sokan keresik a nyolchetes szezon alatt”.
            Sok internetes oldal közöl „Ayrshire New Potatoes”/„Ayrshire Earlies” felhasználásával elkészíthető recepteket. A Red Book Recipes megállapítása szerint: „Az Ayrshire megyéből érkező korai újburgonya az egyik legjobb Nagy-Britanniában”. A webhely részletesen bemutatja a korai burgonyát és útmutatóval szolgál a tökéletes burgonya elkészítéséhez.
            
               Hivatkozás a termékleírás közzétételére
            
            (e rendelet 6. cikke (1) bekezdésének második albekezdése)
            https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf